ህዝበ ክርስቲያኑ በዓሉን በመከባበርና በፍቅር ሊያከብር ይገባል
 -ህዝበ ክርስቲያኑ የትንሳኤን በዓል ሲያከብር ኃይማኖታዊ ግዴታውን በመወጣት ሊሆን እንደሚገባ የኦርቶዶክስና የካቶሊክ ቤተክርስቲያናት አሳሰቡ።በክርስትና አማኞች ዘንድ የሚከበረው ስቅለተ ክርስቶስ / የስቅለት በዓል/ በስግደትና በተለያዩ ሃይማኖታዊ ሥነ- ሥርዓቶች ዛሬ ተከብሯል።የኢትዮጵያ ኦርቶዶክስ ተዋህዶ ቤተክርስቲያን ፓትሪያርክ ብፁዕ ወቅዱስ አቡነ ማቲያስ እንዳሉት ህዝበ ክርስቲያኑ ከመላው ህዝብ ጋር በሰላምና በፍቅር በመኖር ሃይማኖታዊ ግዴታውን መወጣት ይኖርበታል።በቅድስት ሥላሴ ካቴድራል የተገኙት ብጹዕ አቡነ ማቲያስ ከብጹዓን ሊቃነ ጳጳሳት፣ ሊቃውንት፣ ካህናትና ከምዕመናን ጋር በዓሉን አክብረዋል።“ዕለተ አርብ ኢየሱስ ክርስቶስ ለሰው ልጆች ባለው ታላቅ ፍቅር መሰቀሉን የምንዘክርበት ነው” ያሉት ብጹዕነታቸው “ምዕመኑም እንደ አምላክ ፍቅርን በመላበስ በሰላም መኖር አለበት” ብለዋል።በሰላምና በፍቅር ለመኖር በኃይማኖት መጽናት እንደሚያስፈልግ፣ የተቸገሩትን ማሰብና ችግራቸውንም መጋራት እንደሚገባ አሳስበዋል።በተመሳሳይ የኢትዮጵያ ካቶሊካዊት ቤተክርስቲያንም የኢየሱስ ክርስቶስን የስቅለት በዓል በስግደት አክብራለች።የቤተክርስቲያኗ ሊቃነጳጳሳት ጸሃፊ አባ ተስፋዬ ወልደማርያም እንደተናገሩት “ጌታችን ኢየሱስ ክርስቶስ ለኛ ሲል መከራና ስቃይን ተቀብሎ ፍቅርን እንዳስተማረን እኛም እርስ በእርስ ልንዋደድ ይገባል” ብለዋል።ህዝበ ክርስቲያኑ በአሉን ሊያከብር ሲዘጋጅም የሰላምና የእርቅ መንፈስን ተግባራዊ በማድረግ ጥላቻል ማስወገድ ይኖርበታል ነው ያሉት።በትንሳኤ በዓል የክርስትና እምነት ተከታዮች የተቸገሩ ወገኖችን በገንዘብ ፤ በአልባሳትና በምግብ መደገፍ እንደሚኖርባቸውም አሳስበዋል።(ኢዜአ) 